EURÓPSKA KOMISIA V Bruseli29. 6. 2021 COM(2021) 336 final SPRÁVA KOMISIE EURÓPSKEMU PARLAMENTU A RADE o stave príprav na úplné vykonávanie nových právnych základov Schengenského informačného systému (SIS) v súlade s článkom 66 ods. 4 nariadenia (EÚ) 2018/1861 a článkom 79 ods. 4 nariadenia (EÚ) 2018/1862













1.ÚVOD Európsky parlament a Rada 28. novembra 2018 prijali tri nové nariadenia o zriadení, prevádzke a využívaní Schengenského informačného systému (ďalej len „nariadenia“). V článku 66 ods. 4 nariadenia (EÚ) 2018/1861 a článku 79 ods. 4 nariadenia (EÚ) 2018/1862 sa požaduje, aby Komisia každoročne predkladala Európskemu parlamentu a Rade správu o súčasnom stave príprav na úplné vykonávanie nariadení. Prvá správa o stave prijatá vo februári 2020 opisovala prípravné práce, ktoré Komisia, agentúry a členské štáty vykonali od 1. januára 2019 do 30. septembra 2019. Druhá správa o stave sa vzťahuje na obdobie od 1. októbra 2019 do 30. septembra 2020. Vychádza z informácií, ktoré členské štáty a agentúry poskytli Komisii v dotazníkoch a prieskumoch, a z výsledkov zasadnutí a seminárov. V jednotlivých častiach je vysvetlená práca, ktorú počas vykazovaného obdobia vykonali Komisia, členské štáty a agentúry. 2.SÚČASNÝ STAV PRÍPRAV NA VYKONÁVANIE NARIADENÍ 2.1.Príprava vykonávacích aktov Komisiou 2.1.1.Požiadavky Treba vykonať cielenú zmenu príručky SIRENE s cieľom umožniť Europolu výmenu doplňujúcich informácií s útvarmi SIRENE, ako je uvedené v článku 63 bode 9 nariadenia (EÚ) 2018/1861 a v článku 77 bode 7 nariadenia (EÚ) 2018/1862. Vykonávacie akty potrebné na úplné uplatňovanie nariadení sa okrem toho musia prijať pred začatím prevádzky revidovaného Schengenského informačného systému v súlade s článkom 66 ods. 2 nariadenia (EÚ) 2018/1861 a článkom 79 ods. 2 nariadenia (EÚ) 2018/1862. Zákonná lehota na začatie úplného uplatňovania revidovaného Schengenského informačného systému je 28. december 2021. 2.1.2.Dokončenie technických vykonávacích rozhodnutí Komisia počas vykazovaného obdobia v spolupráci s agentúrami a príslušným výborom dokončila prácu na vykonávacích rozhodnutiach, ktoré sú nevyhnutným technickým predpokladom pre uvedenie revidovaného Schengenského informačného systému do prevádzky. 2.1.3.Revízia príručky SIRENE v dvoch fázach Komisia počas vykazovaného obdobia v spolupráci s agentúrami a výborom SIS-SIRENE dosiahla významný pokrok v aktualizácii príručky SIRENE, a to v dvoch fázach: ·fáza I: cielená zmena súčasnej príručky SIRENE s cieľom zahrnúť Europol do výmeny doplňujúcich informácií s útvarmi SIRENE, ako sa stanovuje v článku 63 bode 9 nariadenia (EÚ) 2018/1861 a v článku 77 bode 7 nariadenia (EÚ) 2018/1862, ·fáza II (má byť dokončená ako nevyhnutná podmienka pre začatie úplného uplatňovania revidovaného Schengenského informačného systému): úplná revízia príručky SIRENE vrátane všetkých nových postupov požadovaných vzhľadom na nariadenia. V súvislosti s cielenou zmenou príručky SIRENE vo fáze I Komisia vypracovala konkrétne pravidlá výmeny doplňujúcich informácií medzi Europolom a útvarmi SIRENE, týkajúce sa najmä: ·používania manipulačných kódov,

·poskytnutia doplňujúcich informácií Europolom po zhode, ·poskytnutia doplňujúcich informácií útvarmi SIRENE po pozitívnej lustrácii týkajúcej sa zápisov v súvislosti s trestnými činmi terorizmu, ·postupov pre Europol, keď potrebuje získať súhlas, pokiaľ ide o použitie údajov a doplňujúcich informácií alebo výmenu informácií s tretími krajinami, ·postupov pre Europol, keď potrebuje získať súhlas, pokiaľ ide o pokračovanie v uchovávaní doplňujúcich informácií a ·získavania a poskytovania štatistík o výmene doplňujúcich informácií Europolom. Počas vykazovaného obdobia sa dokončili prípravné práce. Pokiaľ ide o úplnú revíziu príručky SIRENE vo fáze II, Komisia počas vykazovaného obdobia zorganizovala deväť zasadnutí podskupiny pre SIRENE s cieľom dôkladne analyzovať procedurálne požiadavky vyplývajúce z nariadení. Počas vykazovaného obdobia boli dokončené hlavné prípravné práce vrátane revízie formulárov SIRENE (vzorov používaných útvarmi SIRENE na výmenu doplňujúcich informácií štruktúrovaným spôsobom) a technické špecifikácie výmeny formulárov SIRENE. Práce budú pokračovať počas nasledujúceho vykazovaného obdobia s cieľom dosiahnuť vo výbore SIS-SIRENE dohodu, pokiaľ ide o návrh príručky SIRENE, a do konca nasledujúceho vykazovaného obdobia prijať revidovanú príručku SIRENE. 2.2.Vývoj centrálneho SIS a príprava testovacích činností agentúry eu-LISA 2.2.1.Úlohy agentúry eu-LISA Agentúra eu-LISA je zodpovedná za prevádzku a vývoj centrálneho SIS a zohráva rozhodujúcu úlohu pri vykonávaní nariadení. Hlavné úlohy agentúry eu-LISA sú tieto: ·aktualizovať technickú dokumentáciu pre centrálny SIS a interakcie medzi centrálnym SIS a národnými systémami v súlade s požiadavkami stanovenými v nariadeniach a vykonávacích aktoch, ·vykonávať požadované zmeny v centrálnom SIS a v úzkej spolupráci s členskými štátmi a agentúrami pripravovať, koordinovať a vykonávať všetky testovacie činnosti týkajúce sa centrálneho SIS a interakcií s národnými systémami, ·ukončiť všetky testovacie činnosti pred začatím prevádzky revidovaného Schengenského informačného systému v súlade s článkom 66 ods. 2 nariadenia (EÚ) 2018/1861 a článkom 79 ods. 2 nariadenia (EÚ) 2018/1862. 2.2.2.Začiatok prvej realizačnej fázy 8. januára 2020 Agentúra eu-LISA 8. januára 2020 uviedla do prevádzky prvú verziu aktualizácie centrálneho SIS v súlade s nariadeniami, čím Europolu poskytla úplný prístup ku všetkým zápisom vytvoreným v Schengenskom informačnom systéme a umožnila Európskej agentúre pre pohraničnú a pobrežnú stráž nadviazať technické spojenie s centrálnym SIS, ako sa vyžaduje v článku 63 bode 9 nariadenia (EÚ) 2018/1861 a v článku 77 bodoch 7 a 8 nariadenia (EÚ) 2018/1862. Okrem toho bol agentúram udelený prístup k funkcii vyhľadávania odtlačkov prstov Schengenského informačného systému. 2.2.3.Prípravy na vývoj nebiometrickej časti centrálneho SIS pre spustenie prevádzky do konca roka 2021 Agentúra eu-LISA počas vykazovaného obdobia zorganizovala desať zasadnutí fóra riadenia projektu so všetkými zainteresovanými stranami (Komisia, členské štáty, Europol, Eurojust a Európska agentúra pre pohraničnú a pobrežnú stráž) a s externým dodávateľom s cieľom riadiť vývoj a dokončenie technických špecifikácií v súlade s technickými pravidlami schválenými v príslušnom výbore. Technické špecifikácie nebiometrickej časti revízie Schengenského informačného systému schválili všetky zainteresované strany v máji 2020 a agentúra eu-LISA počas vykazovaného obdobia začala s vývojom požadovaných zmien centrálneho SIS.

2.2.4.Prípravy na vývoj biometrickej časti centrálneho SIS pre spustenie prevádzky do konca roka 2021 Agentúra eu-LISA počas vykazovaného obdobia zorganizovala deväť osobitných zasadnutí so všetkými zainteresovanými stranami (Komisia, členské štáty, Europol, Eurojust a Európska agentúra pre pohraničnú a pobrežnú stráž) a s externým dodávateľom týkajúcich sa automatizovaného systému identifikácie odtlačkov prstov. Biometrická zložka tohto systému bola uvedená do prevádzky v marci 2018, ale nariadenia vyžadujú významné zmeny. Biometrické vyhľadávanie sa rozšíri najmä o nové kategórie daktyloskopických údajov (odtlačky dlaní/odtlačky prstov). Fáza „Analýza a návrh“, ktorá zahŕňa predbežné práce týkajúce sa spustenia projektu, požiadaviek a špecifikácie, sa skončila počas vykazovaného obdobia dokončením a schválením technických špecifikácií 1. októbra 2020. Začala sa druhá fáza „Vykonávanie“. 2.2.5.Preskúmanie technických špecifikácií na výmenu doplňujúcich informácií medzi útvarmi SIRENE Revízia formulárov príslušným výborom uvedeným v bode 2.1.3 vyžadovala aktualizáciu technických špecifikácií pre výmenu formulárov a súvisiacej dokumentácie. V súlade so spoločným článkom 15 ods. 3 písm. b) nariadenia (EÚ) 2018/1861 a nariadenia (EÚ) 2018/1862 boli uchovávanie a aktualizácia technických špecifikácií výmeny doplňujúcich informácií medzi útvarmi SIRENE pridelené agentúre eu-LISA. Počas vykazovaného obdobia agentúra eu-LISA v septembri 2020 zorganizovala päť seminárov so zainteresovanými stranami, na ktorých sa dospelo k všeobecnému súhlasu s požiadavkami. Dokončenie a schválenie technických špecifikácií a dokumentácie sa plánuje do konca roka 2020. 2.2.6.Zhrnutie a riziká V porovnaní s predchádzajúcim vykazovaným obdobím, keď agentúra eu-LISA začala s prípravami projektu vytvorením technických skupín a organizáciou globálneho plánovania, práce na vývoji centrálneho SIS napredujú v súlade s nariadeniami. Sú schválené technické špecifikácie a prebieha vývoj pre nebiometrickú časť centrálneho SIS. Pokiaľ ide o biometrickú časť centrálneho SIS, dokončujú sa technické špecifikácie a začal sa vývoj. Tieto dve časti technických špecifikácií sa zlúčia do jedného dokumentu do konca roka 2020. Vplyv krízy spôsobenej ochorením COVID-19 na globálne plánovanie sa prejavil nedostatkom hardvéru, oneskorením dodávok hardvéru, obmedzeniami cestovania a nedostupnosťou dátových centier agentúry eu-LISA. Globálne plánovanie na roky 2020 a 2021 bolo opätovne upravené a rok 2021 bude do novembra, po nasledujúcom vykazovanom období, vyhradený na testovacie činnosti s členskými štátmi a agentúrami. Podľa globálneho plánovania je uvedenie konečnej verzie pre revidovaný Schengenský informačný systém do prevádzky naďalej naplánované do konca roka 2021 v súlade s lehotami stanovenými v nariadeniach. 2.3.Prípravy členských štátov 2.3.1.Rozsah pôsobnosti a požiadavky Táto správa sa týka 25 členských štátov EÚ a štyroch krajín pridružených k schengenskému priestoru, ktoré boli počas vykazovaného obdobia pripojené k centrálnemu SIS, a dvoch členských štátov EÚ (Cypru a Írska), ktoré počas vykazovaného obdobia neboli pripojené k centrálnemu SIS. V článku 66 ods. 5 písm. c) nariadenia (EÚ) 2018/1861 a v článku 79 ods. 5 písm. c) nariadenia (EÚ) 2018/1862 sa požaduje, aby všetky členské štáty pripojené k centrálnemu SIS mali do 28. decembra 2020 vo svojich národných systémoch zavedenú funkciu vyhľadávania Schengenského informačného systému – automatizovaný systém identifikácie odtlačkov prstov. Táto povinnosť sa zatiaľ nevzťahuje na Cyprus a Írsko, keďže počas vykazovaného obdobia ešte neboli pripojené k centrálnemu SIS. Všetky členské štáty pripojené k centrálnemu SIS musia okrem toho zabezpečiť včasný vývoj svojich národných systémov v súlade so schválenými dokumentmi a s technickými špecifikáciami. Pred začatím prevádzky revidovaného Schengenského informačného systému museli členské štáty oznámiť Komisii, že prijali potrebné technické a právne opatrenia na spracúvanie údajov a výmenu doplňujúcich informácií podľa tohto nariadenia v súlade s článkom 66 ods. 2 nariadenia (EÚ) 2018/1861 a článkom 79 ods. 2 nariadenia (EÚ) 2018/1862. 2.3.2.Súčasný stav nasadenia funkcie Schengenského informačného systému – automatizovaného systému identifikácie odtlačkov prstov (má byť dokončený do konca roka 2020) Povinnosť zaviesť funkciu Schengenského informačného systému – vyhľadávanie odtlačkov prstov sa týka 25 členských štátov EÚ a štyroch krajín pridružených k schengenskému priestoru (do rozsahu pôsobnosti počas súčasného vykazovaného obdobia ešte nie sú zahrnuté Cyprus a Írsko). Stav do konca vykazovaného obdobia (do 30. septembra 2020) je takýto: ·funkciu vyhľadávania odtlačkov prstov už zaviedlo 22 z 29 zúčastnených štátov,

·5 z 29 zúčastnených štátov plánuje zaviesť funkciu vyhľadávania odtlačkov prstov do konca roka 2020, ·2 z 29 zúčastnených štátov plánuje zaviesť funkciu vyhľadávania odtlačkov prstov začiatkom roka 2021, dva dotknuté štáty uviedli, že na oneskorenie mala vplyv kríza spôsobená ochorením COVID-19. 2.3.3.Prípravy na úplné vykonávanie nariadení (má byť dokončené do konca roka 2021) Prípravy zo strany členských štátov sú rozhodujúce, pretože Komisia môže stanoviť dátum, od ktorého začne nový Schengenský informačný systém fungovať podľa článku 66 ods. 2 nariadenia (EÚ) 2018/1861 a článku 79 ods. 2 nariadenia (EÚ) 2018/1862 až potom, ako členské štáty Komisii oznámia, že vykonali potrebné technické a právne opatrenia. Komisia požiadala všetky členské štáty EÚ a krajiny pridružené k schengenskému priestoru, aby prostredníctvom dotazníka zo septembra 2020 informovali o prípravách, ktoré sa vykonali na vnútroštátnej úrovni vo vykazovanom období. Odpovedali všetky členské štáty (31 respondentov). Členské štáty boli požiadané, aby poskytli informácie v týchto oblastiach: ·plánovanie a riadenie projektov, ·vnútorná koordinácia, ·posúdenie vplyvu na rozpočet, ľudské zdroje, organizáciu a vnútroštátne právne predpisy, ·riziká. Pokiaľ ide o plánovanie projektu, takmer všetky členské štáty a krajiny pridružené k schengenskému priestoru (29 z 30 respondentov) už začali pripravovať alebo pripravili plán projektu a súvisiace čiastkové ciele (o 15 viac ako v roku 2019). Okrem toho 28 z 31 respondentov vytvorilo alebo v blízkej budúcnosti vytvorí konkrétny projektový tím a vymenovalo alebo vymenuje projektového manažéra, zatiaľ čo zostávajúce tri štáty budú riadiť vykonávanie prostredníctvom existujúcich oddelení alebo tímov. Veľká väčšina respondentov (24) v roku 2020 nadviazala spoluprácu medzi príslušnými orgánmi na vnútroštátnej úrovni. Pokiaľ ide o posúdenie vplyvu, členské štáty sú v súčasnosti v rôznych štádiách prípravy: posúdenie vplyvu na rozpočet: ·14 členských štátov dokončilo posúdenie a pridelilo príslušný rozpočet, ·16 členských štátov dokončilo posúdenie a pridelí rozpočet do konca roka 2020 alebo začiatkom roka 2021, ·1 členský štát začne posúdenie do konca roka 2020, posúdenie potrieb ľudských zdrojov: ·17 členských štátov dokončilo posúdenie, ·9 členských štátov dokončí posúdenie do konca roka 2020 alebo v roku 2021, ·5 členských štátov začne posúdenie do konca roka 2021 alebo neuviedlo žiadny dátum,

posúdenie organizačných potrieb: ·5 členských štátov dokončilo posúdenie a prijalo opatrenia na zvládnutie vykonávania, ·14 členských štátov dokončilo posúdenie, ale potrebuje prijať opatrenia na zvládnutie vykonávania, ·9 členských štátov dokončí posúdenie do konca roka 2020 alebo začiatkom roka 2021, ·3 členské štáty oznámili, že začali posúdenie, ale neuviedli konečný termín, posúdenie vplyvu na vnútroštátne právne predpisy: ·1 členský štát dokončil analýzu a schválil zmeny, ·16 členských štátov dokončilo posúdenie a začalo schvaľovať zmeny, ·4 členské štáty dokončia posúdenie do konca roka 2020, ·7 členských štátov dokončí posúdenie začiatkom alebo v priebehu roku 2021, ·3 členské štáty dokončia posúdenie do konca roka 2021. 2.3.4.Zhrnutie a riziká Členské štáty počas vykazovaného obdobia preukázali pokrok vo všetkých oblastiach prípravy projektu na úplné vykonávanie nariadení. Členské štáty napredujú v analýze požiadaviek systému a niekoľko členských štátov už počas vykazovaného obdobia začalo s vývojom svojich národných systémov. Schválenie technických špecifikácií pre biometrickú a nebiometrickú časť centrálneho SIS počas vykazovaného obdobia umožnilo členským štátom začať s vývojom na vnútroštátnej úrovni. Hlavné práce sa však vykonajú v nasledujúcom vykazovanom období, ktoré sa začne 1. októbra 2020. Väčšina členských štátov uvedie do prevádzky funkciu vyhľadávania odtlačkov prstov do konca roka 2020, ako sa vyžaduje v nariadeniach. Členské štáty vo svojich odpovediach na dotazník zdôraznili niekoľko rizík a problémov týkajúcich sa úspechu projektu na vnútroštátnej úrovni, napríklad: ·vplyv pandémie ochorenia COVID-19 ako všeobecné riziko možných oneskorení, ·ambiciózne harmonogramy a viaceré projekty týkajúce sa rozsiahlych informačných systémov s podobnými lehotami, ·problémy s personálom, postupmi verejného obstarávania a určité problémy s internými legislatívnymi postupmi. Komisia a agentúra eu-LISA budú na pravidelných zasadnutiach príslušného výboru a fóra pre riadenie projektu naďalej pozorne sledovať prípravné činnosti členských štátov. 2.4.Agentúry

2.4.1.Rozsah pôsobnosti a požiadavky Táto časť správy sa zameriava na prípravy vykonané Europolom a Európskou agentúrou pre pohraničnú a pobrežnú stráž, keďže ustanovenia, ktoré majú vplyv na tieto agentúry, začali platiť už koncom roka 2019. Zmeny, ktoré majú vplyv na Eurojust, sú minimálne a uplatňujú sa až od konca roka 2021. Eurojust takisto neodpovedal na dotazník, bude však potrebné zahrnúť ho do správy týkajúcej sa nasledujúceho vykazovaného obdobia. 2.4.2.Europol Europol je už používateľom Schengenského informačného systému. Nové nariadenia zahŕňajú úpravy pre Europol v týchto dvoch oblastiach: ·prístup ku všetkým kategóriám zápisov a ·pripojenie k sieti SIRENE. Nové ustanovenia sa uplatňujú od konca roka 2019. Do konca novembra 2019 dokončil Europol technické prípravy umožňujúce existujúcemu vyhľadávaciemu rozhraniu prístup ku všetkým zápisom. V januári 2020 bol Europolu udelený technický prístup ku všetkým typom zápisov ako súčasť nového Schengenského informačného systému. Europol umožnil používať tento prístup svojim koncovým používateľom po pozitívnom výsledku predbežnej konzultácie s európskym dozorným úradníkom pre ochranu údajov počas vykazovaného obdobia. Pôvodným cieľom Europolu bolo, aby bol pripravený na pripojenie k sieti SIRENE do konca roka 2020. Počas roku 2020 však pokračovali prípravy na zriadenie funkcie SIRENE v Europole. Europol prepracúva interné prevádzkové procesy, ktoré budú ovplyvnené tokom informácií funkcie SIRENE a schvaľuje podrobné požiadavky týkajúce sa integrácie poštového serveru SIRENE do vnútorného prostredia Europolu. Dočasné riešenie umožňujúce stiahnutie, spracovanie a zasielanie správ z poštového serveru SIRENE má byť podľa plánu pripravené na testovanie do konca roka 2020 a pripravenosť Europolu na zavedenie funkcie SIRENE v plnom rozsahu je naplánovaná do konca roka 2021, nie do konca roka 2020, ako sa pôvodne plánovalo. 2.4.3.Európska agentúra pre pohraničnú a pobrežnú stráž Podľa nariadení majú členovia tímov nasadených Európskou agentúrou pre pohraničnú a pobrežnú stráž od konca roka 2019 právo na prístup ku všetkým kategóriám zápisov. Členovia uvedených tímov musia mať prístup do Schengenského informačného systému prostredníctvom technického rozhrania zriadeného a udržiavaného Európskou agentúrou pre pohraničnú a pobrežnú stráž. Agentúra v priebehu roku 2019 vykonala všetky prípravy v podobe projektu rozdeleného na rôzne časti. Európska agentúra pre pohraničnú a pobrežnú stráž počas vykazovaného obdobia vykonala tieto činnosti: ·schválila konečnú verziu dokumentu o spustení projektu v auguste 2020, ·vo februári 2020 sa začala užšia súťaž na rámcovú zmluvu na vývoj softvérového riešenia pre Európsku agentúru pre pohraničnú a pobrežnú stráž; súťaž sa odložila kvôli pandémii ochorenia COVID-19 a podľa plánu by uchádzači mali predložiť ponuky do konca októbra 2020, ·do konca októbra 2020 bude znovu zverejnená verejná súťaž na obstaranie čítačiek dokumentov a skenerov odtlačkov prstov, ·projektový tím pripravil prvý návrh stálych operačných postupov a uskutočnil internú konzultáciu s Európskou agentúrou pre pohraničnú a pobrežnú stráž; prebiehajú konzultácie s členskými štátmi, ·agentúra eu-LISA dodala nový hardvér pre sieťové pripojenie k Schengenskému informačnému systému a zorganizovala technické semináre pre kľúčových zástupcov agentúry. Na rozdiel od odhadov v roku 2019 sa celková dĺžka projektu v súčasnosti odhaduje na 31 mesiacov s konečným dátumom dodania v máji 2022. Odhaduje sa, že prvý významný výstup projektu (t. j. webová aplikácia na vyhľadávanie) bude dodaný v novembri 2021. 3.ZÁVERY Počas druhého vykazovaného obdobia (30. september 2019 – 30. september 2020) dosiahli rôzne zainteresované strany výrazný pokrok pri dosahovaní vykonávania nariadení v súlade so stanovenými čiastkovými cieľmi: